KIRJALLINEN KYSYMYS E-0784/02

esittäjä(t): Brice Hortefeux (PPE-DE) komissiolle

(20. maaliskuuta 2002)

Aihe: Syövän seulonta

Kuten komissio varmasti tietää, yli puolet maapallon asukkaista on naisia. Euroopan unionissa yksi nainen kahdeksasta sairastuu rintasyöpään. Maailman terveysjärjestön äskettäin julkaiseman raportin mukaan Euroopan unionissa kuolee joka seitsemäs minuutti yksi nainen rintasyöpään, ja se on 3555-vuotiaiden naisten yleisin kuolinsyy.

Ei ole millään muotoa hyväksyttävää, että Euroopan unionin sisällä potilaat saavat eritasoista hoitoa. Ongelmana eivät ole kustannukset, vaan terveydenhuoltojärjestelmän rakenne. On tärkeää ottaa huomioon, että terveydenhuoltopalvelujen laadun parantaminen johtaa pidemmän päälle eurooppalaisille sosiaaliturvajärjestelmille koituvien kulujen vähenemiseen.

Miten nopeasti on mahdollista

- perustaa syöpätapauksia koskevat rekisterit, joiden avulla voidaan parantaa vertailukelpoisten ja keskitettyjen tietokantojen pohjalta tapahtuvaa tutkijoiden välistä tietojen vaihtoa (kotona ja vapaa-aikana tapahtuvia tapaturmia koskevan yhteisön EHLASS-tietojenvaihtojärjestelmän tapaan);

- laajentaa, tehostaa ja nopeuttaa kokemusten vaihtoa kaikkien syöpätyyppien nykyisistä hoitomuodoista;

- perustaa rintasyövän tutkimus- ja seulontakeskuksia sellaisessa suhteessa, että niitä olisi yksi 300 000 Euroopan unionin asukasta kohti?

David Byrnen komission puolesta antama vastaus

(29. huhtikuuta 2002)

Komissio vakuuttaa arvoisalle parlamentin jäsenelle, että ensimmäisen Eurooppa syöpää vastaan -ohjelman käynnistyttyä vuonna 1987 komissio on perustanut syöpärekistereiden eurooppalaisen verkoston (ENCR) ja osallistunut sen rahoittamiseen. Tätä verkostoa koordinoi Lyonissa Ranskassa sijaitseva Maailman terveysjärjestön (WHO) kansainvälinen syöväntutkimuskeskus (IARC). Verkosto on onnistunut yhdessä kehittämään eurooppalaiset standardit syövän ilmaantuvuutta ja syöpäkuolleisuutta koskevien tietojen vertailukelpoisuutta varten. Näitä tietoja keräävät korkealuokkaiset valtakunnalliset tai alueelliset väestöön pohjautuvat syöpärekisterit eri puolilla unionia. Nämä standardit toimivat nykyään mallina muille niitä seuranneille lääketieteellisille rekistereille, kuten kotona ja vapaa-aikana tapahtuvia tapaturmia koskevalle yhteisön tietojenvaihtojärjestelmälle (Ehlass). Verkosto kattaa noin puolet kaikista Euroopan kansalaisista. Se on kehittänyt kaksi erillistä tietokantaa: Internetin kautta käytettävän väestölle yleisesti suunnatun EUCAN-tietokannan sekä syövän epidemiologian alalla työskenteleville tiedemiehille tarkoitetun EuroCim-tietokannan ja -analyysivälineen.

EY:n perustamissopimuksen 152 artiklan 5 kohdassa määrätään, että yhteisön toiminnassa kansanterveyden alalla otetaan täysimääräisesti huomioon jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet. EY:n perustamissopimus ei näin ollen salli komission perustaa monitieteisiä rintasyövän tutkimus- ja hoitokeskuksia jäsenvaltioihin tai vaatia sitä jäsenvaltioilta. Yhteisö on kuitenkin tukenut ja tukee edelleen eurooppalaisten parhaiden toimintatapojen kehittämistä syövän hoidon alalla lähinnä tutkimusohjelmiensa kautta.

Lisäksi Euroopan rintasyöpäverkosto (EBCN), joka onnistui Eurooppa syöpää vastaan -ohjelman pitkäaikaisella tuella kehittämään eurooppalaisia parhaita toimintatapoja rintasyövän ennaltaehkäisyn alalla, laajensi toiminta-alaansa niin, että siihen kuuluu nyt parhaiden hoitoon liittyvien toimintatapojen kehittäminen niille eurooppalaisille naisille, joiden havaittiin toimintaan osallistuvissa seulontakeskuksissa sairastavan rintasyöpää. Hyvin tiedossa oleva tämän verkoston aikaansaama tuotos ovat mammografiaseulonnan laadunvarmistusta koskevat eurooppalaiset ohjeet (European Guidelines for

Quality Assurance Mammographic Screening), jonka kolmannen painoksen Luxemburgissa sijaitseva Euroopan yhteisöjen virallisten julkaisujen toimisto julkaisi heinäkuussa 2001.(1) Jotkin jäsenvaltiot, joilta on tähän asti puuttunut valtakunnallinen seulontaohjelma, ovat nyt ryhtyneet perustamaan valtakunnallisia rintasyövän seulontaohjelmia näiden eurooppalaisten ohjeiden perusteella.

(1) ISBN 92-894-1145-7.